Source: http://docplayer.fi/3174762-Mika-sosiaalipaivystys.html
Timestamp: 2018-04-22 20:45:11+00:00
Document Index: 26345488

Matched Legal Cases: ['KKO ', 'KKO ', 'KKO ', 'KKO ', 'KKO ', 'KKO ', 'KKO ', 'kko ']

MIKÄ SOSIAALIPÄIVYSTYS? - PDF
MIKÄ SOSIAALIPÄIVYSTYS?
Download "MIKÄ SOSIAALIPÄIVYSTYS?"
1 Anneli Riski MIKÄ SOSIAALIPÄIVYSTYS? Tekstianalyyttinen tutkimus seutukunnallisen sosiaalipäivystyksen puhunnasta Sosiaalityön pro gradu-tutkielma Sosiaalityön maisteriohjelma Jyväskylän yliopisto Kokkolan yliopistokeskus Chydenius Syksy 2008
2 MIKÄ SOSIAALIPÄIVYSTYS? Tekstianalyyttinen tutkimus seutukunnallisen sosiaalipäivystyksen puhunnasta Anneli Riski Sosiaalityön pro gradu-tutkielma Sosiaalityön maisteriohjelma Jyväskylän yliopisto Kokkolan yliopistokeskus Chydenius ohjaaja: Aila-Leena Matthies ja Hannu Piiroinen Syksy sivua, 1 liite TIIVISTELMÄ Tämän tutkimuksen tarkoituksena on selvittää sosiaalipäivystyksen paikkaa sosiaalipalvelujen kentässä ja tuoda esiin sosiaalipäivystyksestä käytävää keskustelua. Tutkimuksen tavoitteena on osoittaa sosiaalipäivystyksen järjestämiseen liittyvää problematiikkaa ja analysoida toimiiko sosiaalipäivystys osana sosiaalipalvelujen kokonaisuutta siten kuin laissa edellytetään. Tutkimus etsii vastauksia keskustelulle: mistä puhutaan, kun sosiaalipäivystyksestä puhutaan, miten sosiaalipäivystys vastaa nyky-yhteiskunnan ennalta-arvaamattomiin tilanteisiin. Tutkimuksessa käytetään käsitteitä sosiaalipalvelut, sosiaalipäivystys, yhteistyö, seutuyhteistyö, ammatillisuus ja asiantuntijuus. Seutuyhteistyön käsite pitää tässä sisällään kuntien välisen yhteistyön lisäksi yhteistyön poliisin, hätäkeskuksen, pelastuslaitoksen ja terveystoimen kanssa, koska ne esiintyvät olennaisina yhteistyökumppaneina sosiaalipäivystyksen toteuttamismalleissa ja toimivat monien kuntien yhteisinä organisaatioina. Teoreettinen viitekehys pohjautuu muutokseen modernista yhteiskunnasta postmoderniin yhteiskuntaan. Termejä postmoderni ja jälkimoderni käytetään tutkimuksessa rinnakkain. Aineisto on sosiaalialan osaamiskeskuksilta kerättyä materiaalia sosiaalipäivystysjärjestelmän kehittämisestä ja toteuttamisesta. Aineisto on analysoitu sisällönanalyysi menetelmällä. Analysoinnin kohteena ovat sosiaalipäivystyksen toteuttamismallit ja kysymykset; millä ehdoilla sosiaalipäivystys näyttää toimivan hyvin ja mihin virhemalleihin toteuttamisessa on törmätty. Sosiaalipäivystykseen liittyvään keskusteluun keskeisimmin osallistuvat, analysoinnin tuloksena esille tulleet tahot ovat: asiakas, sosiaalipäivystyksen työntekijä sekä sosiaalipäivystyksen järjestämisestä vastaava taho. Tutkimuksen tuloksista voidaan päätellä, että palvelun järjestämisen suurimpana haasteena näyttäytyvät resurssikysymykset. Sosiaalipalvelujen laajentuminen ympärivuorokautiseksi toiminnaksi on onnistuakseen vaatinut suunnitelmallisuutta. Tutkimustulosten perusteella asiakkuuden vähäinen näkyminen puhunnassa ja asiakkaan mielipiteen selvittämättä jättäminen antavat aihetta kyseenalaistaa sosiaalipalvelujen kehittämisen asiakaslähtöisyyden. Avainsanat: sosiaalipalvelut, sosiaalipäivystys, seutukunnallisuus, palvelujen saatavuus
3 TAULUKOT, KUVIOT JA LIITTEET TAULUKKO 1. Alaluokkien muodostuminen 32 TAULUKKO 2. Pää- ja yläluokat ja niiden frekvenssit 33 TAULUKKO 3. Asiakkuuden syyt 36 TAULUKKO 4. Toimenpiteet, joita asiakkuudesta on seurannut 38 TAULUKKO 5. Seutuyhteistyön nelikenttä 46 TAULUKKO 6. Tavallisimmat työskentelytavat ja niiden frekvenssit 49 TAULUKKO 7. Resurssit 54 KUVIO 1. Sosiaalialan osaamiskeskukset karttakuvana 24 KUVIO 2. Malli sosiaalipäivystyksen asiakasprosesseista 60 LIITE 1. Aineistossa mukana olevat sosiaalialan osaamiskeskusten julkaisut sosiaalipäivystyksen järjestämisestä. 96
4 SISÄLTÖ JOHDANTO SOSIAALIPALVELUT JÄLKIMODERNISSA YHTEISKUNNASSA Jälkimoderniyhteiskunta Sosiaalityö hyvinvointivaltion murroksessa SOSIAALIPÄIVYSTYS Sosiaalipäivystyksen määrittely ja historia Mihin sosiaalipäivystys vastaa? Sosiaalipäivystykseen liitetyt käsitteet Sosiaalipäivystyksen lainsäädäntö Miten sosiaalipäivystys on järjestetty Seutukunnallisuus Sosiaalipäivystys sosiaalityön osana Sosiaalipäivystys osana jälkimodernin yhteiskunnan sosiaalipalveluja Tutkimustehtävän täsmentäminen TUTKIMUSONGELMA JA TUTKIMUSAINEISTO Tutkimusongelma Aineiston kerääminen AINEISTON ANALYYSI Aineistolähtöinen sisällönanalyysi Analyysin prosessi Asiakkuus Palvelujen saatavuus Yhteistyö Seutuyhteistyö Ammatillisuus Moniammatillisuus Tavanomaisimmat työskentelytavat Asiantuntijuus Palvelujen järjestäminen Resurssit... 54
5 5. SOSIAALIPÄIVYSTYKSEN PUHUNTA ASIAKKAAN, TOIMIJAN JA TOTEUTTAJAN NÄKÖKULMASTA Asiakkaan näkökulma Moderni ja postmoderni asiakkuus Toimijan näkökulma Seutuyhteistyön puhunta Ammatillisuuden ja moniammatillisuuden puhunta Asiantuntijuuden puhunta Moderni ja postmoderni asiantuntijuus Asiantuntijuuden haasteet Toteuttajan näkökulma Sosiaalipalvelujen järjestäminen Sosiaalipäivystysjärjestelmän toimivuus Sosiaalipäivystyksen järjestämisen uhat Sosiaalipäivystyksen järjestämisen haasteet Sosiaalipäivystysjärjestelmän kehittäminen Varhainen puuttuminen Uutta seutukunnallista julkishallintoa Sosiaalipäivystystoiminnalle kohdistetut yhteiskunnalliset odotukset JOHTOPÄÄTÖKSET...82 Mistä puhutaan kun sosiaalipäivystyksestä puhutaan? Sosiaalipäivystyksen järjestäminen seutukunnallisesti Sosiaalipäivystystyö postmodernia yhteiskunnallista sosiaalityötä? Sosiaalipäivystyksen tulevaisuus Tutkimuksen luotettavuuden arviointia Jatkotutkimuksen aiheita Yhteenveto.87 LÄHTEET...91 LIITTEET...96
6 1 JOHDANTO Tutkielmassani etsitään vastausta sosiaalipäivystyksestä käytävään keskusteluun, mitä sosiaalipäivystys sosiaalipalvelujen osana on. Yhteiskunnallista keskustelua on johdattanut keskustelun ytimessä kuulunut kysymys, kuinka toimiva sosiaalipäivystys tulisi järjestää. Tutkielmani tuo esille sosiaalipäivystyksen puhuntaa ja siinä erityisesti sosiaalipäivystyksen järjestämiseen liittyvää keskustelua. Sosiaalipäivystys on lakisääteistä kuntien järjestämää sosiaalipalvelua, jolla turvataan sosiaalipalvelujen saatavuus myös virka-ajan ulkopuolella. Sosiaalipäivystys vastaa sosiaalisiin akuuttitilanteisiin. Tyypillisimmät apua edellyttävät tilanteet ovat muun muassa väkivaltatilanteet, erilaiset äkilliset menetykset, perushoidon puute, perheelämän pulmat, onnettomuus- ja muut vaaratilanteet, katoaminen sekä lapsen tai nuoren erityiset vaikeudet. Tutkielmani lähtökohtana on osoittaa jälkimodernin yhteiskunnan tuomia sosiaalisten arvaamattomuuksien seurauksia ja analysoida sosiaalihuollon kykyä vastata niihin sosiaalipäivystyksen keinoin. Tutkimukseni hakee näkökulmia ja vastauksia yhteiskunnan kykyyn vastata lakisääteisten sosiaalipalveluiden järjestämiseen seutuyhteistyönä. Sosiaalipäivystyksen tarpeellisuus on vakuutettu sosiaali- ja terveysministeriön asettamassa sosiaalityön neuvottelukunnassa, jonka mukaan kaikissa kunnissa tuli vuoden 2007 alusta alkaen olla järjestettynä kattava ja toimiva sosiaalipäivystys. Vuosituhannen vaihteen aikaa, maailmaa tai yhteiskuntaa on nimitetty eri tutkijoiden intohimojen perusteella erilaisin termein. Julkunen (2001) pohtii instituutioiden uudistamisen ja rakentamisen maailmalle nimeä. Valittavana ovat hänen laatimassaan listassa ainakin termit jälkifordistinen, jälkikeynesiläinen, uusliberalistinen, jälkiteollinen, informationaalinen, globalisoitunut, verkostoitunut, toinen tai uusi moderni ja riskiyhteiskunta. (Julkunen, 2001, 35.) Oma valintani tälle aikakaudelle on kappaleessa 1.1. esittelemäni jälkimoderniyhteiskunta, jonka esittelen Ulrich Beckin nimeämän riskiyhteiskunnan näkökulmasta. Riskiyhteiskunta on johdattelua
7 2 aikaan, jossa tänä päivänä elämme, jälki- tai postmodernissa yhteiskunnassa. Teoreettinen osuus tutkimuksessani pohjautuu näihin käsitteisiin. Sosiaalipäivystyksen puhuntaan olen pyrkinyt pääsemään käsiksi sosiaalipäivystysjärjestelmän luomiseksi toteutettujen hankkeiden ja niistä laadittujen arviointiraporttien ja selvitysten avulla. Sosiaalipäivystysjärjestelmän luomiseksi on valtakunnassa toteutettu erilaisia hankkeita. Hankkeiden lähtökohtana on ollut rakentaa järjestelmiä, joiden avulla voidaan taata, että psykososiaalisen kriisitilanteen kohtaavalla ihmisellä on mahdollisuus saada tarvitsemaansa välitöntä akuuttia tukea sekä ohjausta jatkopalveluiden piiriin pääsemiseksi kaikkina vuorokauden aikoina (Oksanen, 2004, 22). Aineistoni koostuu seitsemästä raportista, joista osa on sosiaalialan osaamiskeskusten toimeenpanemien hankkeiden selvityksiä. Osa raporteista on laadittu paikallisten intressien pohjalta lakisääteisen sosiaalipäivystyksen järjestämisen mahdollistamiseksi. Aineistoa esitellään tarkemmin luvussa 3. Tutkimukseni on luonteeltaan kvalitatiivinen. Aineiston analyysin metodina olen käyttänyt aineistolähtöistä sisällönanalyysiä. Sosiaalipäivystyksen kehittämisen yhteydessä on jouduttu märittelemään sosiaalipäivystystä, mitä se on ja millaisiin sosiaalisiin tilanteisiin sosiaalipäivystyksellä vastataan. Sosiaalipäivystyksen mieltäminen sosiaalipalveluksi on pitänyt sisällään eri asioita eri ammattikuntien näkemyksissä. Sosiaalipäivystyksen puhuntaan ovat tutkielmassani osallistuneet asiakas-, toimija- ja toteuttajataho. Toimijoilla tutkielmassani tarkoitetaan sosiaalipäivystystyössä mukana olevia tahoja, kuten sosiaalitoimea, terveydenhuolto- ja poliisiviranomaisia. Toteuttajataholla tarkoitetaan kunnallista sosiaalihuollosta vastaavaa toimielintä.
8 3 1. SOSIAALIPALVELUT JÄLKIMODERNISSA YHTEISKUNNASSA 1.1. Jälkimoderniyhteiskunta Jälkimoderni yhteiskunta käsitteenä on saanut alkunsa muun muassa riskiyhteiskunta käsitteen kyseenalaistamisen kautta. Riskiyhteiskunnan käsitteellä on pyritty kuvaamaan ns. jälkimodernin yhteiskunnan tilaa. Modernisaatioteoreetikoilla on erilaisia näkemyksiä riskiyhteiskunnan termistä ja Beckin riskiyhteiskuntaanalyysistä, jonka seuraavissa kappaleissa esittelen. Riskiyhteiskunta on saksalaisen Ulrich Beckin lanseeraama termi. Beck kuvaa klassisen teollisuusyhteiskunnan jälkeiselle riskiyhteiskunnalle ominaisina piirteinä ydinvoimateollisuuden, kemianteollisuuden ja geeniteknologian mukanaan tuomat suuret riskit. Beck kokee, että yhteiskuntatieteen klassiset tulkinnat ja käsitteet eivät päde enää riskiyhteiskuntaan. (Beck, U. 1990, 10.) Beckin määritelmän mukaan riskiyhteiskunta tarkoittaa modernin yhteiskunnan kehitysvaihetta, jossa sosiaaliset, poliittiset, taloudelliset ja yksilölliset riskit yhä useammin luistavat teollisen yhteiskunnan seuranta- ja turvainstituutioiden otteesta. Beck tarkastelee modernisaation kehityskulkua ja sitä, miten olemme siirtymässä toisenlaiseen, ensimmäisestä modernista poikkeavaan aikaan ja yhteiskuntaan, joka vaatii uudet ajattelun välineet. Tämän ilmiön tarkastelun kohteeksi Beck on asettanut mm. tieteen, tiedon, yksilöllisyyden, perheen, sukupuolen, työyhteiskunnan, sosiologian, refleksiivisyyden, ympäristön ja politiikan. (Julkunen 2006a, 228, 234.) Vaikka Beckin teorialla riskiyhteiskunnasta on katsottu olevan vain osin merkitystä suomalaiselle hyvinvointitutkimukselle, on siitä löydettävissä aikalaisdiagnoosille tyypillisellä tavalla aikakauden luonnetta pohtivia erilaisia näkemyksiä ja visioita jälkimodernin yhteiskunnan tilasta (Saari, 2005, 10). Beck ennustaa yhteiskuntaluokkien, ydinperheen ja normalisoidun palkkatyön kokevan saman murroksen kuin yhteiskunnassa tapahtui 1800-luvun alussa, jolloin teollinen yhteiskunta korvasi
9 4 feodaalisen yhteiskunnan. Tässä murroksessa yhteiskunnan, teollisen modernin synnyttämät, elämän ja työnmuotojen ennustetaan hajoavan. (Julkunen, 2006a, 233.) Riskiyhteiskunta on Beckin mukaan tiedeyhteiskunta, informaatioyhteiskunta, mediayhteiskunta ja tietoyhteiskunta (Eräsaari, 2002, 33). Riskiyhteiskunnan kolme peruskäsitettä ovat riski, refleksiivinen moderni ja yksilöllistyminen (Julkunen, 2006a, 233). Riskit ovat radikaalisti muuttuneen yhteiskunnan läpinäkymättömiä, moniulotteisia vaaroja ja uusia mahdollisuuksia. Satunnaisuus ja mielivaltaisuus ovat ajankohtaistuneet modernissa maailmassa. Selviämisemme, mahdollisuutemme, jopa turvallisuutemme riippuvat mm. luonnon olosuhteista, paikallisten viranomaisten taidoista, oma-aloitteisuudesta, suunnitelmistamme ja häikäilemättömyydestämme. Tunnusomaista on perusteettomuuden ja katoavaisuuden kokemukset. Riskit ovat siis muutoksia ja käänteitä, joista ei tiedetä, pitäisikö ne yrittää poistaa vai onko ne pakko kohdata uusien mahdollisuuksien menettämisen pelossa. Riskiyhteiskunta on uusien vaikuttamismahdollisuuksien koekenttä, jossa kunkin yksilön omiin sisäisiin rajoihin liittyvää riskinsietokykyä määritellään. (Eräsaari, 2002, ) Beck jakaa riskit luonnon aiheuttamiin vaaroihin ja ihmisten itsensä tuottamiin riskeihin. Riskiyhteiskunnassa vaaran, riskin, menetyksen ja epäonnistumisen uhka on ennennäkemättömän suuri. Riskeille luonteenomaista on, että niiden määrittely ja hallinta eivät ole millään perinteisellä tavalla mahdollisia. (Julkunen, 2006a, 233.) Refleksiivisyyden käsite liittyy lukuisiin riskiyhteiskunnan yhteyksiin. Refleksiivisyys on itsensä kohtaamista ja refleksiivinen modernisaatio modernisaation seurausten kohtaamista ja teollisuusyhteiskunnan itsestäänselvyyksien kyseenalaistamista. Tämä kyseenalaistaminen kohdistuu myös tieteen ja tutkimuksen auktoriteettiin. Riskiyhteiskunnassa tieteen ja teknologian ylitarjonta antaa yksilölle mahdollisuuden tehdä valintoja itselleen sopivan tiedon suhteen ja tulla siten kyseisen tiedon myötätuottajaksi. Reflektiivisyydessä ei siis välttämättä ole kyse oikeamman tiedon valinnasta. (Julkunen, 2006a, 235.)
10 5 Yksilöllistymisellä riskiyhteiskunnassa ei tarkoiteta yksinäisyyttä eikä juurettomuutta. Yksilöllistyminen on yksilöiden irtoamista sekä yhteisöstään, että teollisuusyhteiskunnan säätymäisistä, luokan ja sukupuolen kaltaisista jaoista. Se on mahdollisuutta ja pakkoa rakentaa omaa elämänkertaansa ja valita omat verkostonsa vailla yhteisön, luokan tai sukupuolen asettamia pakkoja. Yksilöllistyminen merkitsee teollisuusyhteiskunnan varmuuksien hajoamista ja pakkoa löytää ja keksiä uusia varmuuksia itselleen. Myös sosiaaliset vaikeudet näyttäytyvät yksilöllisinä. Beckin mukaan yksilö on itselleen riittämätön, enenevässä määrin muista riippuvainen. Yksilöllistymisellä on monia ulottuvuuksia ja monenlaisia merkityksiä. (Julkunen, 2006a 236.) Keskustelu riskiyhteiskunnan vaikutuksista yhteiskuntapolitiikkaan tai sosiaalityöhön on välillistä. Beckin puheissa teollisen yhteiskunnan rapautumisesta ja teollisen yhteiskunnan varmuuksien menetyksestä, hyvinvointivaltio esiintyy kehyksenä, jonka puitteissa modernisaatio tapahtuu (Julkunen, 2006a, 245). Hyvinvointivaltio kehyksenä oikeuttaa rinnastuksiin ja luo uskoa riskiyhteiskunnan tematiikan ja sosiaalityön väliselle yhteydelle. Näitä yhteyksiä on havaittavissa liittäessä Beckin ympäristöä koskevat kysymykset sosiologiaan, tuoden esille eri tieteenalojen tietoja ympäristön vaurioitumisesta ja ympäristökriisien vaikutuksista. Työelämän kiistaton yhteys yhteiskuntarakenteisiin lisää Beckin teorioiden yhteyttä yhteiskuntapolitiikkaan, sillä työelämä on yksi keskeisiä Beckin analyysinkohteita. Viimeisenä mahdollisuutena liittää Beck yhteiskuntapolitiikan ytimeen on nostaa esille yhteiskuntapolitiikkaa ohjaava keskustelu, jossa ydinajatuksena on kysymys yhteiskuntapolitiikan mahdollisuudesta ohjata modernisaatiota tai kehitystä. Pohdinnan alla on vastakkainasettelu, toiselle modernille ominaista olevan, poliittisen järjestelmän vallan menetyksestä ja poliittisten instituutioiden merkityksen kaventumisesta, suhteessa yksilöllisyyden lisääntymiseen ja refleksiivisen modernisaation etenemiseen. (Julkunen, 2006a, ) Eräsaaren (1994) mukaan Beckin esittämät linjaukset korostavat sosiaalipolitiikan liukumista pois valtiollisista käsistä. Sosiaalipolitiikka on hajautunut eri ammattikuntien, asiantuntijoiden, organisaatioiden, yksilöiden ja sosiaalisten liikkeiden asiaksi, ilman ohjaavaa hyvinvointivaltiollista yhteistahtoa. Yksilöiden asettuminen tähän kehityskulkuun on kaksijakoista. Toiset luottavat ongelmien poistamiseen asiantuntijoiden ja
11 6 ammattilaisten voimin, toiset taas hyväksyvät epävarmuuden ja väliaikaisuuden olevan osan sellaisia kohdattavia asioita, joiden kanssa on opittava elämään ja joihin on löydettävä yksilölliset ratkaisunsa. (Julkunen 2006a, 244.) Beckin ajattelun käyttäminen nimenomaan sosiaalipolitiikan tutkimuksessa on ollut Suomessa yleisempää kuin muualla Euroopassa. Uusien riskien ja uhkien tai vanhojen varmuuksien hajoamisen ajatus sopii kehykseksi monenlaiseen sosiaalipoliittiseen tutkimukseen. Suurinta tutkimuksellista käyttöarvoa saa Beckin korostama modernisaation kaksiarvoisuus, samassa tulevaisuudessa piilevä vaara ja mahdollisuus. Beckin käyttökelpoisuus sosiaalipolitiikan tutkimukselle on löytänyt paikkansa myös tutkimuksissa, jotka käsittelevät sosiaalisten liikkeiden ja kolmannen sektorin roolia sosiaalipolitiikassa sekä tutkimuksissa, joissa ongelman asettelussa oleellisina esiintyvät asiantuntijatiedon kyseenalaistaminen, yksilöiden oma elämäpolitiikka, sosiaalipoliittisen uudelleenorientaation välttämättömyys ja irtautuminen valtiollisista ratkaisuista. (Julkunen, 2006a, ) Beckin riskiyhteiskunta teorian istuminen viitekehykseksi sosiaalipäivystystä tarkastelevalle tutkimukselle kohtaa perustelunsa ennalta-arvaamattomuuden ja sosiaalityön murroksen kautta. Sosiaalipäivystys on konteksti, jossa ollaan valmiudessa vastaanottamaan ja vastaamaan ennalta-arvaamattomiin yhteiskunnan ja yksilön kohtaamiin tilanteisiin. Sosiaalipäivystyksen näköalapaikalla ollaan Beckin sanoin riskiyhteiskunnan vaikuttamismahdollisuuksien koekentällä. Vaikka yhteiskunta pääsääntöisesti pystyisi toimimaan ennakoidusti ja ennustamaan yksilöiden ja yhteisön tarpeita ja järjestämään näihin tarpeisiin vastaavat palvelut, on olemassa aina se todellisuus, että akuutteja kriisejä kohtaavia ihmisiä on. Riskiyhteiskunnan käsite ei kuvaa lintukotoa eikä ehkä edes tyypillistä suomalaista elämänrytmiä kuntataajamissa, mutta sosiaalipäivystyksen työn luonteeseen ja sosiaalipäivystyksen kohtaamien asiakkaiden elämäntilanteiden epävakaisuuteen ja ennalta-arvaamattomuuteen siitä löytyy yhtäläisyyksiä.
12 Sosiaalityö hyvinvointivaltion murroksessa Hyvinvointivaltion vahvalla kaudella eli 1980-luvulla vallitsi ajatus siitä, että sosiaalityöstä tulisi muodostua kaikille kansalaisille suunnattu yleinen sosiaalipalvelu. Tätä ajatusta perusteltiin kansalaisten tietoisuudella siitä, että kuka tahansa saattaa elämässään tarvita sosiaalityöntekijän apua. Kirsi Juhila (2002) on analysoinut sosiaalityön nykytilan haasteellisuutta ja paikkaa suhteessa perinteiseen sosiaalityön ajatteluun. Sosiaalityön näkeminen universaalisena ja globaalina asettaa haasteita ja ristiriitoja sosiaalityön kohdentamiseen. Sosiaalityön perinteisessä ammatillisessa missiossa sosiaalityö kohdennetaan yhteiskunnan marginaalissa elävien ihmisten puolelle asettumisena ja heidän asemansa parantamiseen pyrkivänä väliintulona. Tästä näkökulmasta käsin sosiaalityön kohde on rajattu ja erityinen ja siten ristiriidassa yleisen, universaalin sosiaalityön näkemyksen kanssa. Toinen ristiriita universaalin mallin suhteen löytyy sosiaalityön viimesijaisesta asemasta hyvinvointivaltion auttamisjärjestelmässä. (Juhila, 2002, 11.) Sosiaalityön kohdentaminen marginaaleihin ja erityisiin kontrollitoimenpiteisiin muodostavat sosiaalityön ydintematiikan. Tässä ajassa näyttää olevan jotakin sellaista, joka nostaa tämän ydintematiikan käsittelyn jälleen sosiaalityön polttavaksi kysymykseksi. Sosiaalityön on väitetty kadottavan ammattieettisen missionsa, joka on perustunut marginaaleissa elävien ihmisten parissa ja heidän hyväkseen työskentelemiseksi. Vastoin sosiaalityön omia työskentelyihanteita, sosiaalityötä ollaan ajamassa ulkoapäin kontrolloiduksi marginaalityöksi. Sosiaalityöntekijöitä ja asiakkaita pidetään selontekovelvollisina yhteiskunnan jäseninä. Sosiaalityöntekijän selontekovelvollisuus liittyy vaatimuksiin pystyä osoittamaan toimintansa lisäävän asiakkaiden vastuuta omasta elämästään. Asiakkaiden on puolestaan hyväksyttävä vastuuttamisen ja siihen liittyvän moraalisen arvioinnin kohteena oleminen. Näiden velvollisuuksien täyttämiseksi sosiaalityö on profiloitunut marginaalissa olevien ihmisten vetämiseksi sieltä pois ja työskentelyksi sen eteen, että ei reuna-alueilla olevat ihmiset ajaudu marginaaliin. Sosiaalityöntekijöiden tehtäväksi on tullut luoda polkuja marginaalin ja keskuksen välille ja ohjata ihmisiä kulkemaan näitä polkuja pitkin. Työsarka on loputon ja jatkuva prosessi. Ihanteellista on saada pysymään
13 8 jonkinlainen tasapaino näiden marginaalista pois pääsevien ja sinne siirtyvien välillä. (Juhila, 2002, 12,14.) Tällaista hyvinvointimallia on alettu kuvaamaan moderniksi. Modernissa mallissa pureudutaan sosiaalityön näkökulmasta kysymyksiin keitä ovat marginaaleihin ajautuneet, ketkä ovat vaarassa ajautua sinne, miten ihmisiä voidaan auttaa ja miten voidaan ennalta ehkäistä reunoille joutumista. Vastausten löytäminen tällaisiin kysymyksiin helpottaa sosiaalityöntekijän integrointitehtävää. Integroiva tehtävä on sosiaalityön professionaalista asemaa vahvistava. Sosiaalityöntekijöiden asiantuntijuus perustuu siihen, että heillä on tietoa marginaalissa elävistä ihmisistä ja kokemuksia heidän kohtaamisestaan ja auttamisestaan. (Juhila, 2002, 14.) Sosiaalityö joutuu yhä useammin tekemisiin sellaisten ihmisryhmien kanssa, joiden avun tarve ei ole perinteisellä tavalla rajautunutta ja yksiselitteistä, eikä siten täytä tyypillistä määritelmää syrjäytyneistä tai sosiaalityön tyypillisimpinä pidetyistä asiakasryhmistä. (Raunio, 2000, 33.) Kasvavat palvelutarpeet ja niihin vastaaminen lain vaatimin edellytyksin luovat haasteita palvelujen tuottajille. Pelkkä resurssien lisääminen ei riitä vaan haasteena on myös asiakaskunnassa tapahtuneeseen laadulliseen muutokseen vastaaminen. Palvelujen järjestäminen ajan vaatimusten mukaisiksi edellyttää työskentelytapojen, ammatillisen osaamisen ja asiantuntemuksen kehittämistä ja uudistamista (Raunio, 2006, ) Yhteiskunnallinen muutos modernista kohti jälkimodernia yhteiskuntaa luo sosiaalityölle paineita vastata lisääntyneeseen työttömyyteen, epävakaisuuteen, sosiaalisten siteiden löyhtymiseen, perherakenteiden epävakaistumiseen ja moninaistumiseen sekä yksilöllisten valinnanmahdollisuuksien laajentumiseen. Riskiyhteiskunnassa sosiaalityön ja yhteiskunnan tehtävänä korostuu pahimman tapahtuman estäminen ja vahingolta suojeleminen. Perusperiaatteeksi täsmentyy tällöin uhkien, vaarojen ja riskien jakaminen, entisen hyötyjen jaon tilalle. (Raunio, 2000, 67.) Yhteiskunnan toimintoja ja yksilön elämää koskevat riskit eivät ole selkeästi laskettavissa. Asioita joudutaan tekemään tässä ja nyt, eikä pidempiaikaisista seurauksista voida tehdä tarkkoja arvioita. Uusien riskien arvioiminen ja niihin varautuminen on vaikeaa. (Raunio, 2000, 68.) Tällaisen
14 9 muutoksen luonnetta pyritään yhteiskunnassa ymmärtämään postmodernista eli jälkimodernista viitekehyksestä käsin (Raunio, 2000, 66). Sosiaalipäivystysjärjestelmän luomiseksi laadittu esitys (2004) kuvaa tätä muutosta seuraavalla tavalla: Yhteiskunnallinen muutos viime vuosina on edellyttänyt sosiaalialan palvelujärjestelmän rakenteellisia muutoksia. Yhteiskunnan rakennemuutos, muun muassa rakenteellinen työttömyys, päihdekulttuurin monimuotoistuminen, maan sisäinen muuttoliike ja monikulttuurisuuden tuomat uudet kitkat ovat lisänneet sosiaalisten ongelmien kirjoa ja ongelmien luonne on muuttunut yhä monimutkaisemmaksi. Jälkimodernille yhteiskunnalle luonteenomaista on jatkuvassa epävarmuudessa ja muutoksessa eläminen. Palvelurakenteet uudistuvat ja monia ennalta tuttuja peruspalveluja romutetaan tai korvataan uusilla palvelumuodoilla. Tästä esimerkkinä ovat mm. palvelusetelit tai palveluiden kilpailuttaminen ja yksityistäminen. Muutoksessa mukana pysyminen ja uudenlaisen julkishallinnon tuleminen vaativat sosiaalialan palvelujen tuottajilta entistä laajempaa yleis- ja erityisasiantuntijuutta. Raunio (2000) on päätynyt ylläkuvatusta tilanteesta johtopäätökseen, jonka mukaan sosiaalityön professio jälkimodernissa yhteiskunnassa tulee määritellä uudelleen. Sosiaalityöntekijää ei nähdä vain yleisasiantuntijana vaan myös erityistoimipisteiden asiantuntijana, jonka tulee hallita entistä enemmän kokonaisnäkemyksiä erilaisista palvelujärjestelmistä sekä koordinoida palveluja asiakkaan itsenäisen selviytymisen tukemiseksi (Raunio, 2000, 43). Nyky-yhteiskunnan sosiaalityössä on katsottu tarvittavan enemmän menetelmällisiä valmiuksia mm. juuri moniammatillisessa, monisektorisessa yhteistyössä. Tämä luo omat paineensa sosiaalityön koulutukseen. Koulutetut sosiaalityöntekijät erikoistuvat uusien näkökulmien ja ratkaisujen hakemiseen vaihtelevissa tilanteissa. Sosiaalityön tulevaisuuden työtilat ovat kaikin tavoin muuntuvia ja ennakoimattomia. (Raunio, 2000, 38).
15 10 2. SOSIAALIPÄIVYSTYS Tässä luvussa analysoin sosiaalipäivystyksen määrittelyn, sen alkuperän ja historian sekä niitä olettamuksia, tavoitteita ja tarpeita mihin sosiaalipäivystyksen on haluttu vastaavan. Jäsentelen myös sosiaalipäivystykseen oleellisimmin liitetyt käsitteet, lainsäädäntöä sekä sosiaalipäivystyksen järjestämiseen liittyvää prosessia. Luvun lopussa etsin sosiaalipäivystyksen kytkentöjä sosiaalityöhön ja jälkimodernin yhteiskunnan sosiaalipalveluihin. Viimeinen kappale toimii yhteenvetona sosiaalipäivystyksen ja jälkimodernin yhteiskunnan teoreettiselle viitekehykselle Sosiaalipäivystyksen määrittely ja historia Sosiaali- ja terveysministeriön opas 2005:8 määrittelee sosiaalipäivystyksen tarkoittavan välttämättömien ja kiireellisten sosiaalipalvelujen järjestämistä toimintayksikön tavanomaisten aukioloaikojen jälkeen siten, että eri vuorokauden aikoina pystytään vastaamaan avun tarpeeseen, erilaisissa hätä- ja kriisitilanteissa. Sosiaalipäivystys on kuntalaisille kuuluvaa peruspalvelua, jolla on tärkeä merkitys asiakkaiden perusoikeuksien toteutumisessa (Etelä-Suomen lääninhallituksen julkaisuja 87, 2004, 26-27). Sosiaalipäivystys sisältää kaikki kiireellisen sosiaalipalvelun ominaisuudet. Sosiaalipäivystyskäsitettä on käytetty yleiskäsitteenä kattamaan kirjavaa kokonaisuutta erilaisista psykososiaalista tukea antavista päivystyspalveluista ja - toiminnoista. Sosiaalipäivystyskäsitteen ohella käytetään muun muassa käsitteitä kiireelliset sosiaalipalvelut, kriisipalvelut ja kriisipäivystys (Esitys sosiaalipäivystysjärjestelmän luomisesta 2004). Yleisimmin käytetty sosiaalipäivystyksen toteuttamismuoto ennen vuoden 2007 voimaan tullutta lakia oli lastensuojelupäivystys (Soine-Rajanummi, Kuosmanen & Hornborg, 2006, 6). Sosiaalipäivystystä on tutkittu melko vähän. Tutkimuksen kohteena on pääasiassa ollut lastensuojelun sosiaalipäivystys eikä kokonaisvaltaisesti kiireellinen
16 11 sosiaalipalvelu. Lastensuojelun sosiaalipäivystystä ovat tutkineet Sari Lahti Helsingin yliopistossa vuonna 2006 gradussaan Yötä päivää apuun. Turvallisuusnäkökulma lastensuojelun sosiaalipäivystyksessä sekä Inka Lindholm Tampereen yliopistossa vuonna 2004 gradussaan Seudullinen sosiaalipäivystys lastensuojelutyössä Hämeenlinnan seudulla. Vertailevaa tutkimusta suhteessa suomalaisen sosiaalipäivystyksen tutkimukseen ei ole tehty lainkaan. Esimerkiksi Ruotsissa suurimpien yliopistojen kuten Tukholman yliopiston (Stockholms universitetets) ja Keski-Ruotsin yliopiston (Mittuniversitetet) julkaisemista tutkimuksista ei löydy yhtään sosiaalipäivystykseen liittyvää tutkimusta. Sosiaalipäivystykseen on viitattu näiden yliopistojen sosiaalityön tutkimuksissa ainoastaan kodittomiin ja asunnottomiin liittyvissä tutkimuksissa. (www.sofi.su.se, ) ( ) Sosiaalipäivystyksen toteuttamisesta ja järjestämisestä sen sijaan on laadittu monenlaisten hankkeiden ja kehittämistyöryhmien toimesta raportteja ja selvityksiä. Sosiaalialan osaamiskeskukset ovat koordinoineet sosiaalipäivystyksen kehittämistä melko kattavasti lähes koko valtakunnan alueella. Sosiaali- ja terveysministeriö on viime vuosina julkaissut oppaita kiireellisen sosiaalipalvelun järjestämisestä (2005) ja sosiaalipäivystyksen kehittämisestä (2006) sekä antanut suosituksia sosiaalipäivystyksen laadusta ja sosiaalipäivystyksen järjestämisessä huomioon otettavista seikoista. Oma tutkimukseni on katsaus sosiaalipäivystyksen puhuntaan ja se pyrkii aineistolähtöisen analyysin keinoin ennakkoluulottomasti tuomaan esille kaiken sen keskustelun mitä sosiaalipäivystys on yhteiskunnassa herättänyt eri osapuolten näkökulmasta. Tutkimukseni ei kohdennu vain jollekin tietylle paikkakunnalle tai alueelle vaan se on kansallinen katsaus. Kansallinen näkökulma tuo haasteita valottaa koko sosiaalipäivystyksen puhuntaa, koska päivystyksen järjestämisessä on selkeästi paikallisia eroja. Tutkimus ei ole aukoton ja se tulee esiin mm. sosiaalityön näkökulman painottumisessa. Sosiaalipäivystyksen järjestäminen ja toteuttaminen tapahtuu moniammatillisesti ja siten kattavan puhunnan analysoiminen ei näiltä osin toteudu.
17 12 Tutkimukseni osuu ajankohtaiseen yhteiskunnalliseen keskusteluun sosiaalityön muutoksen, seutukuntien luomisen ja sosiaalipäivystyksen lakisääteisyyden ollessa oleellinen osa sosiaalipalvelujen kehittämistä koko valtakunnan tasolla. Suomessa sosiaalipäivystystoiminnan juuret ovat 1960-luvun alussa. Tällöin Helsingin kasvu lähiöiden myötä lisäsi lasten ja nuorten kiireellistä auttamistarvetta erityisesti iltaisin ja viikonloppuisin. Aluksi sosiaalipäivystystoiminta oli kokeiluluonteista toimintaa. Sosiaalipäivystystoiminnan alkuvaiheessa työ kohdistui erityisesti lapsiin ja nuoriin. Alkuun sosiaalipäivystystoiminta kulki ensihuoltotyö-nimikkeen alla, jolla tarkoitettiin kiireellisiä toimenpiteitä tarvitsevien lasten välitöntä huoltoa. Varsinaisella sosiaalipäivystys-nimikkeellä toiminta alkoi vuonna 1985, jolloin päivystystyö laajeni kaiken ikäisiin. Lahti, Helsinki, Tampere ja Porvoo olivat tuolloin ensimmäisiä kaupunkeja, joissa sosiaalipäivystys aloitettiin. (Karjalainen & Karisto & Seppänen 2002, 258.) Sosiaalipäivystyksen toteuttamisen alkuvaiheissa päivystystyö erityisesti suurissa kaupungeissa kuului poliisilaitoksen sosiaalityöntekijän toimenkuvaan tai Mobilekriisipäivystykseen. Ensi- ja turvakotien mukana olo sosiaalipäivystystoiminnassa koettiin oleelliseksi, koska turvakotien tarkoituksena on perheväkivaltaan liittyvällä erityisosaamisella tukea yhteiskunnallista sosiaalityötä. (Soine-Rajanummi & Konttinen 2005, 7-9.) Sosiaalipäivystystoiminnan alkuaikoina sosiaalipäivystys oli paikannettavissa modernin kaupunkisosiaalityön yhdeksi työmuodoksi. Modernissa kaupunkisosiaalityössä etsitään uusia sosiaalityön toimintamuotoja, joilla tavoitettavuus, etenkin uudentyyppisten sosiaalisten ongelmien suhteen, on ripeämpää. (Karjalainen & Karisto & Seppänen 2002, 256.)
18 Mihin sosiaalipäivystys vastaa? Sosiaalipäivystyksen tarkoitus on pyrkiä vastaamaan välittömään avun tarpeeseen. Sosiaali- ja terveysministeriö ja Suomen Kuntaliitto korostavat sosiaalipäivystyksen laatuun liittyvinä tekijöinä juuri välitöntä avun tarpeeseen vastaamista ja sitä, että sosiaalipäivystys on osa toimivia peruspalveluita. Päivystystyön tulee olla osa palvelukokonaisuutta ja nivottuna erityisesti sosiaalityöhön. Päivystystyön osaalueena on myös jatkotoimiin ohjaaminen ja näiden palvelujen saatavuuden varmistaminen. Jotta sosiaalipäivystys pystyy laadukkaasti ja ammatillisesti vastaamaan välittömään avun tarpeeseen tulee yhteistyö- ja konsultaatiovalmiuksien olla kunnossa ja ammattitaidon olla tehtävien vaatimusten mukaista. Hyvin järjestetyllä ja organisoidulla päivystystyöllä varmistetaan päivystystyön olevan turvallista työntekijälle sekä luodaan arkipäivän kriisitilanteiden pohjalta valmiuksia suurten onnettomuuksien hoitoon. (STM 2005:8, ) Kiireellisten ja äkillisten sosiaalisten hätätilanteiden syinä ovat mm. perhe-elämän vaikeudet, huolto- ja tapaamisriidat, perheväkivalta, lapsen tai nuoren päihteiden käyttö, onnettomuudet ja rikokset (Soine-Rajanummi, Kuosmanen, Hornborg, 2006, 16). Tällaisissa tyypillisimmissä sosiaalipäivystyksen toimenpiteitä vaativissa tilanteissa menetteleminen vaatii ammatillisuutta ja erityisosaamista, esimerkiksi, lapsen kiireellinen huostaanotto. Keskeistä on kuitenkin se, että sosiaalityöntekijä on tavoitettavissa arvioimaan tilanteen kiireellisyys ja tarvittaessa toimimaan virka-ajan ulkopuolella. Akuutin kriisin tapahtumahetkellä ja heti sen jälkeen kynnys avun hakemiseen on uskottavasti matalampi kuin useita päiviä tapahtuman jälkeen. Jos joudutaan odottamaan arkea ja palvelupisteiden aukioloaikoja, niin jonkinlainen sovinto on kenties saatu tehtyä ja esimerkiksi perheväkivallasta vaietaan. Sosiaalipäivystysjärjestelmän tulisi käyttäjän kannalta olla selkeä ja helposti tavoitettava. Päivystykseen yhteyden otolla tulee olla matala kynnys kriisin keskellä. (Soine- Rajanummi & Konttinen, 2005, 8-9.)
19 Sosiaalipäivystykseen liitetyt käsitteet Sosiaalipäivystyksen liitetyt käsitteet kumpuavat sosiaalipäivystyksen työn luonteen ja järjestämisen kautta. Päivystystyö on asiakastyötä. Päivystystyö toteutetaan pääsääntöisesti yhteistyössä eri ammattialojen kanssa, kuten poliisin ja hätäkeskuksen. Työ on akuutteihin kriisitilanteisiin vastaamista ja se vaatii erityistä ammattitaitoa suoriutua työtehtävistä. Päivystystyön järjestämisessä sosiaalipalvelujen saatavuus ja seutukunnallisuus ovat erityisesti harvaan asutuilla seuduilla lyöneet oman leimansa päivystystyön toteuttamiselle. Sosiaalipäivystyksen käsitteitä ovat siis asiakas, asiakkuus, yhteistyö, ammatillisuus, moniammatillisuus, sosiaalipalvelut ja seutukunnallisuus Sosiaalipäivystyksen lainsäädäntö Sosiaalipäivystyksen kehittäminen on yksi osa sosiaalialan kehittämishankkeita. Sosiaalityön neuvottelukunta asetti toukokuussa 2003 sosiaalipäivystys-jaoston, jonka tehtäväksi tuli valmistella vuoden 2003 aikana neuvottelukunnalle esitys kattavan sosiaalipäivystysjärjestelmän luomisesta koko maahan. Tavoitteena oli, että kattava sosiaalipäivystysjärjestelmä toteutetaan koko maassa asteittain vuoteen 2007 mennessä. Jaoston näkemyksen mukaan sosiaalipäivystysjärjestelmässä on ennen muuta kysymys kiireellisestä, sosiaalialan ammattilaisen antamasta avusta kaikille kansalaisille sosiaalisessa hätätilanteessa päivittäisen virastotyöajan (8-16) ulkopuolella. Sosiaalipäivystys ymmärretään järjestelmänä, jossa tarvittaessa on saatavilla viranomaisvaltuudet omaavan sosiaalityöntekijän työpanos. (Esitys sosiaalipäivystysjärjestelmän luomisesta 2004.) Sosiaalipäivystyksen tullessa lakisääteiseksi kunnalliseksi sosiaalipalvelujen toimintamuodoksi, sille ominaisia toimintatapoja oli tarpeen arvioida uudestaan. Valtakunnallisessa sosiaalipäivystyksessä ei aina toimivin malli osoita olevan se, joka oli ennen moitteettomasti palvellut kaupunkisosiaalityötä. Harvaan asutulla seudulla järjestettävä sosiaalipäivystys on koettu erityisenä haasteena.
20 15 Seutukunnallisuus on tullut mukaan myös sosiaalipalvelujen järjestämiseen, joka on omalta osaltaan lisännyt painetta sosiaalipalvelujen kehittämiselle Miten sosiaalipäivystys on järjestetty Lastensuojelun sosiaalipäivystystä on järjestetty Suomessa sekä paikallisesti, että seudullisesti hyvin erilaisin tavoin: kunnan sosiaalityöntekijöiden omana toimintana KVTES:n varallaolokorvausperiaatteella (esim. kiertävä päivystys sosiaalitoimessa), kunnan omien palvelujen laajentamisena (esim. perhepäivähoidon viikonloppu- ja vuorohoitoa tekevät päivystäjät), kunnan johtavassa asemassa olevan (kokonaistyöajalla työskentelevän) viranhaltijan varalla/ saatavilla olona, kunnan tai useampien kuntien erillisenä ostopalveluna lastensuojelulaitokselta tai -yksiköltä ja kunnan tai useampien kuntien palkkaamana päivystyssosiaalityöntekijänä, joka on sijoittunut poliisilaitokselle tai turvakotiin. Erityisesti sosiaalitoimen kiertävä varallaolojärjestelmä tai jopa kaikkien sosiaalitoimen päätösoikeuden omaavien viranhaltijoiden saatavilla olo ympäri vuorokauden on ollut varsin yleistä Suomessa. Erityisesti pienissä kunnissa poliisi ottaa yhteyttä akuutissa tilanteessa virka-ajan ulkopuolella tuttuun sosiaalitoimen työntekijään pyytääkseen tältä neuvoja. Toiminnassa olevien kaupunkien sosiaalitoimien, kuntien päivystysrenkaiden, Mobile-kriisipäivystysten ja poliisilaitoksen sosiaalityön lisäksi on toteutettu useita ylikunnallisia sosiaalipäivystyshankkeita. (Soine-Rajanummi & Konttinen, 2005, 9.) Ylikunnallinen yhteistyö on merkittävässä roolissa sosiaalipäivystystä järjestettäessä. Esimerkiksi ennen lain voimaan tuloa vuonna 2006 Etelä- Suomen läänin kunnista 80%:a suunnitteli päivystyksen järjestämistä seutukunnallisesti. Erilaisissa sosiaalipäivystyksen toimintamallien kuvauksissa ja hankeselvityksissä on käynyt ilmi, että sosiaalipäivystys on järkevintä järjestää seutuyhteistyönä, jolloin palvelulle saadaan riittävä väestöpohja. (Soine-Rajanummi, Kuosmanen & Hornborg, 2006, 6.)
21 Seutukunnallisuus Sosiaalipalvelujen turvaaminen nyky-yhteiskunnassa edellyttää kuntien ja muiden toimijoiden seudullisen yhteistyön vahvistamista. Seutuyhteistyö on ajankohtainen ja tarpeellinen yhteistyön muoto kaikille kunnille, koosta tai sijainnista riippumatta. Seutuyhteistyön muotoja ovat mm. poliittisten strategioiden suunnittelu, syrjäytymiskehityksen ehkäisy sekä palvelurakenteiden sopeuttaminen siten, että palvelujen saatavuus varmistetaan yhteisiä resursseja hyödyntämällä. Seutuyhteistyöllä voidaan tuottaa tehokkaasti seudulla tarvittavia palveluja sekä turvata erityispalvelujen saatavuus, saavutettavuus ja laatu. Seutuyhteistyön onnistuminen edellyttää kuntien sitoutumista yhteisiin päämääriin. Yhteistyön esteenä on usein ennakkoluuloja palveluiden keskittymisestä seutujen suurimpiin keskuksiin sekä pelkoa organisatorisen aseman menettämisestä. Näiden ongelmien ja jännitteiden olemassa olosta johtuen seutuyhteistyö vaatii onnistuakseen paljon työtä. (Majoinen, Sahala & Tammi, 2003, 11.) Kuntien seudullisen yhteistyön edistäminen on muodostunut 1990-luvun kuluessa julkisen hallinnon aktiiviseksi strategiaksi. Edelliskauden hallitusohjelmassa korostettiin pyrkimystä edistää kuntien välistä yhteistyötä ja vapaaehtoisia kuntaliitoksia sekä sellaisia kunta- ja seuturakenteen muutoksia, jotka edesauttavat laadukkaiden, tasavertaisten kunnallisten peruspalveluiden tuottamista taloudellisemmin. Yhteistyön tiivistämisellä on tarkoitus turvata palvelujen saatavuus ja parantaa kuntapalvelujen tuottavuutta. Valtioneuvoston palvelurakenteen uudistamista koskevan selvitystyön (2005) tavoitteena oli optimaalisen väestöpohjan löytäminen palvelujen tehokkaaksi tuottamiseksi. (Laamanen, 2005, 5, 8-9.) Seutuyhteistyö on viimevuosina vahvistunut, mutta on sosiaalitoimen sektorilla vasta yleistymässä. Tyypillisimmillään seudullinen yhteistyö kunnallishallinnossa on toteutunut mm. taloushallinnossa, ruokahuollossa sekä katujen, teiden ja kiinteistöjen kunnossapidossa. Kulttuuritoimen alueella, kansalais- ja työväenopistopalveluissa ja ammatillisen koulutuksen kuntayhtymissä on perinteisempää kokemusta seudullisesta yhteistyöstä. (Laamanen, 2005, 7.) Sosiaalitoimen peruspalvelujen järjestämiseltä puuttuvat edelleen lähes kaikkien palvelujen osalta seutukunnalliset palvelujen
22 17 järjestämisen ja tuottamisen rakenteet, vaikka seutukunnallisuus kunnan väestöpohjan kannalta olisi perusteltua (Rousu, 2006, 9). Peruspalveluja, kuten lasten päivähoitoa, vanhainkotiasumista, palveluasumista, kotisairaanhoitoa ja kotipalvelua organisoidaan jatkossa yhä useammin seudullisesti. (Laamanen, 2005, 7.) 2.6. Sosiaalipäivystys sosiaalityön osana Jälkimodernin yhteiskunnan sosiaaliset arvaamattomuudet ja niihin vastaaminen tai niiden ennakoiminen, kuvastavat sosiaalipäivystyksen työn luonnetta ja sen tarvetta tämän päivän yhteiskunnassa. Sosiaalityön paradoksi nyky-yhteiskunnassa on kasvaviin tarpeisiin vastaaminen niukentunein resurssein (Kananoja 1997). Resurssien määrästä johtuen tuloksellisen sosiaalityön edellytykset ovat heikentyneet (Raunio 2000 ref. Haapola & Mäntysaari 1997, 79). On myös osoitettavissa, että sosiaalityön paikka yhteiskunnallisena toimijana uhkaa kaventua, mutta sen valta suhteessa asiakkaisiin paradoksaalisesti lisääntyy (Juhila, 2006, 97). Sosiaalityön autonomisen liikkumatilan kaventuessa, ennustetaan, että myös menetelmät yksipuolistuvat ja koventuvat. Tästä johtuen riippuvuus hyvinvointivaltiosta saattaa lisääntyä asiakkailla, vaikka tavoitteena onkin päinvastaisesti kansalaisten omatoimisuus. (Juhila, 2006, ) Muutokset aiheuttavat odotetusti lisää ristiriitoja sosiaalityön toteuttamisessa. Yhtenä perusristiriitana tässä ovat mm. sosiaalityön vuorovaikutuksessa läsnä olevat, toisiinsa kietoutuneet, tuki ja kontrolli, jotka ovat aina sisältyneet sosiaalityön ytimeen (Juhila, 2006, 216). Sosiaalityöntekijän roolina on vahvasti ollut liittää asiakkaita valtakulttuuriin ja toisaalta kontrolloida niitä, joiden liittämisessä on vaikeuksia (Juhila, 2006, 49). Tulevaisuudessa sosiaalityön asiakasrooleja, kontrollin sijaan, luonnehtii neuvoteltavuus. Neuvottelemalla pyritään työstämään identiteettejä asiakaskohtaamisissa. (Juhila, 2006, 254.)
23 18 Muutosten myötä sosiaalityön instituutioilla ja asiakasinstituutioilla ylipäätään, on identiteettien rakentamisessa keskeinen rooli. Sosiaalityön vuorovaikutuksessa asiakas ei aina asetu toivottuun identiteettiin. Gubrium & Holsteinin (2001) mukaan auttamisen, terapian ja neuvonnan instituutiot työstävät asiakkaiden minää, menneen elämän ja ongelmien jäsentämisessä ja tulevaisuuden visioimisessa (Juhila, 2006, ) Parhaimmillaan sosiaalityö nähdään ongelmatilanteisiin kohdistuvana interventiota, jossa ongelman käsittelyyn sekä sosiaalityöntekijä että asiakas orientoituvat (Juhila, 2006, 209). Sosiaalityön tulevaisuuden visioon kuuluu myös kamppailu institutionaalisten ja kulttuuristen diskurssien suunnasta. Perusarvot ja hyvinvointivaltiodiskurssit määrittävät niiden instituutioiden toimintamahdollisuuksia ja politiikkaa, jossa sosiaalityötä tehdään. (Juhila, 2006, 255.) Yhteiskuntakeskustelussa vallitsee erilaisia diskursseja. Sosiaalityölle läheisempiä ja vaikuttavimpia keskusteluja yhteiskunnan tasolla ovat esimerkiksi sosiaalisia ongelmia määrittävät diskurssit ja hyvinvointivaltiodiskurssit (Juhila, 2006, 229, 232). Yhteiskunnassa käydyt hyvinvointivaltiokeskustelut ovat moninaisia. Näistä puheenvuoroista on syntynyt paineita yhdenmukaistaa sosiaalityön vuorovaikutusta. Asiakkaan kohtaamiseen jokapäiväisessä sosiaalityössä vaikuttavat myös, sosiaalityön toimintaa nykypäivänä kuvaavat, tehokkuus ja tuloksellisuus. (Juhila, 2006, 233.) Sosiaalityön omissa keskusteluissa näyttäytyvät sosiaalityön yhteiskunnalliset tehtävät ovat ammatillisesti kestävällä pohjalla. Nämä keskustelut ovat myönteisen kehityksen edellytyksenä niissä foorumeissa, joissa sosiaalityöntekijä ja asiakas toimivat päämäärätietoisesti rinnakkain. (Juhila, 2006, 103.) Kamppailu sosiaalityön yhteiskunnallisista tehtävistä ja paikoista jatkuu edelleen kiivaana. Muutosten puhaltaessa sosiaalityön päämääriä ja tavoitteita asetetaan niin yksilön kuin yhteiskunnankin tasolla. Sosiaalityöntekijöiden omana
24 19 professionaalisena unelmana, muutoksista huolimatta tai niistä johtuen, on yhä edelleen sosiaalityökäytäntöjen tieteellistäminen (Mutka, 1998, 182). Tässä ajassa, tieteellistämiseen liittyen, voidaan unelmoida myös sosiaalityön arvostamisen ja vaikuttavuuden lisääntymisestä yhteiskunnallisten palvelujen tuottajana Sosiaalipäivystys osana jälkimodernin yhteiskunnan sosiaalipalveluja Sosiaalityön ajankohtainen keskustelu näkyy erityisesti sosiaalipäivystyksen järjestämisessä. Sosiaalipäivystyksen lainsäädäntö loi velvoitteita kunnille organisoida ympärivuorokautinen sosiaalityöntekijän tavoitettavuus. Yksinomaan järjestämiseen liittyen on työntekijäsektorilla käyty kiivaita keskusteluja sosiaalityön uudistumisesta ja muuttumisesta enemmän akuuttipalveluihin kohdentuviksi. Jo ennestään sosiaalityöntekijöiden kuvaukset työn luonteesta ovat viestittäneet kiireessä työskentelyä. Palautetta resurssien vähäisyydestä on arvosteltu perustellen työn painopisteen olevan lähes yksinomaan korjaavissa palveluissa. Sosiaalityön ja sosiaalipalvelujen muutoksessa on kyse toimintaympäristön muutoksesta, kansainvälistymisestä, kunta- ja palvelurakenneuudistuksesta, pahoinvoinnin lisääntymisestä sekä eriarvoisuuden kasvusta kuntien ja alueiden taloudessa. Keskustelussa on mukana myös kysymys palvelujen kysynnän ylittymisestä suhteessa palvelujärjestelmän kantokykyyn. (Wilen, 2007.) Jotta sosiaalipalvelut ja sosiaalipäivystys pystyisivät vastaamaan yhteiskunnan muutoksiin, se edellyttää profiloitumista, verkostoitumista, erikoistumista ja tutkimusta. Näihin muutoshaasteisiin sosiaalipäivystyksellä on mahdollisuus vastata asiakasprosessin sujuvuudella, laaja-alaisella yhteistyöllä, asiakkaan edun huomioimisella, ammattitaidolla ja osaamisella sekä jatkuvalla kehittymisellä ja arvioinnilla. (Wilen, 2007.)
25 20 Sosiaalityön näkökulma ja yhteiskunnallinen näkökulma ovat vahvasti esillä tutkimuksessani. Sosiaalipäivystys, yhtenä uutena ja muutoksia aiheuttavana osana sosiaalipalveluja on tutkimukseni pääkohde. Tutkimuksessa tuon esille sen mistä sosiaalipäivystyksessä puhutaan ja mitkä tahot puhunnasta vastaavat Tutkimustehtävän täsmentäminen Sosiaalipäivystyksestä tiedetään tutkimustyön pohjalta melko vähän, kuten jo edellä olen todennut. Sosiaalipäivystyksen toteuttamisesta ja päivystystyöstä on kokemuksia yksittäisillä sosiaalityöntekijöillä. Sosiaalipäivystystä ennen lain voimaantuloa on toteutettu hyvinkin yksilöllisillä tavoilla alueesta, väestömäärästä ja resursseista riippuen. Lain voimaantulon myötä sosiaalipäivystys pyritään järjestämään suunnitelmallisesti ja kattavasti sekä varmistamaan palveluiden tasapuolinen saatavuus alueesta riippumatta. Tutkimukseni teoreettinen näkökulma perustuu jälkimodernille yhteiskunnalle ominaiseen muutokseen ja sen mukanaan tuomiin vaikutuksiin, ennaltaarvaamattomiin ja yllätyksellisiin seurauksiin. Yhteiskunnan muutosta tutkimuksessa pohditaan sosiaalityön paikan ja sosiaalityön yhteiskunnan muutokseen vastaamisen mahdollisuuksien kautta. Jälkimodernin yhteiskunnan muutos luo sosiaalityölle paineita vastata monitahoiseen epävakaisuuteen. Muutos edellyttää uudistuksia palvelurakenteessa. Muutokseen vastaamiseen tarvitaan asiantuntijuutta, jolla hallitaan erilaisia palvelujärjestelmien kokonaisuuksia sekä valmiuksia toimia moniammatillisessa yhteistyössä. Jälkimodernin yhteiskunnan viitekehys tutkimuksessani määrittelee tutkimuksessani käytettyjä käsitteitä. Yhteiskunnallisesta näkökulmasta katsottuna keskeisimmät käsitteet ovat sosiaalipäivystys, sosiaalipalvelut, palvelujen saatavuus ja palvelujen järjestäminen, joista viimeksi mainittuun oleellisesti liittyen käsitteet yhteistyö ja seutuyhteistyö. Sosiaalityön näkökulmaa tutkimukseen tuovat käsitteet asiakkuus, ammatillisuus ja asiantuntijuus.
26 21 Tutkimushypoteeseina tutkimuksessani oletetaan toteuttamismallien olevan kaikissa maakunnissa lähes samankaltaisia sekä seutukunnallisten mallien oletetaan vaarantavan paikallisuutta ja paikallisuuden tietämystä. Tutkimustentulosten oletetaan antavan vastauksia siihen, vaatiiko sosiaalipäivystystyötä tekevän sosiaalityöntekijän ammatillisuus erityis- vai yleisasiantuntijuutta. Onko sosiaalipäivystys paikallisilla tasoilla otettu annettuna, lakisääteisenä velvoitteena vai onko sille ryhdytty laatimaan omia toimintamalleja seutukunnan paikalliset olot huomioon ottaen. Tutkimustuloksilla pyritään osoittamaan myös se, mitä sosiaalipäivystyksen oletetaan olevan ja mikä sisältö sille annetaan yhteiskunnallisena lakisääteisenä sosiaalipalveluna. Tutkimustulokset esitetään tutkimusteemoja auki kirjoittamalla sekä vertailemalla sanallisesti teemojen sisältämiä kannanottoja ja totuuksia. Joitakin tuloksia havainnoin taulukoilla.
27 22 3. TUTKIMUSONGELMA JA TUTKIMUSAINEISTO 3.1. Tutkimusongelma Sosiaalipäivystyksen toteuttamisesta laadittujen raporttien pohjalta etsin vastauksia tutkimukseni tutkimusongelmiin ja siitä johdettuihin tutkimuskysymyksiin raportteja analysoimalla. Analysoinnin kohteena ovat sosiaalipäivystyksen toteuttamismallit ja kysymykset; millä ehdoilla sosiaalipäivystys näyttää toimivan hyvin ja mihin virhemalleihin toteuttamisessa kenties on törmätty. Lähestyn tutkimusongelmaa yhteiskunnallisesta näkökulmasta, jolloin tutkimusongelmien tarkastelu tapahtuu etäämmältä. Tutkimus etsii kaiken aikaa vastauksia keskustelulle: mistä puhutaan, kun sosiaalipäivystyksestä puhutaan. Tutkimuksen tarkoitus on osoittaa työskentelytapoja, joilla sosiaalipäivystys saadaan toimivaksi ja mitä kannattaa seudullisen yhteistyön onnistumiseksi ottaa huomioon. Mielenkiintoni sosiaalipäivystyksen toteuttamiseen seutuyhteistyönä on toinen lähtökohta tutkimusongelmalleni. Aineistosta nousivat esille eri näkökulmat, josta käsin sosiaalipäivystystä voidaan tarkastella. Olen nostanut nämä aineistostani nousevat näkökulmat tutkimusanalyysia jäsentäviksi teemoiksi. Analysoinnin kohteena olevat teemat käsittelevät sosiaalipäivystyksen asiakkuutta, palvelujen saatavuutta, yhteistyötä, seutuyhteistyötä, ammatillisuutta, moniammatillisuutta, sosiaalipäivystyksen työtapoja, asiantuntijuutta, palvelujen järjestämistä sekä resursseja. Näiden teemojen avulla tuodaan esille sosiaalipäivystykseen liittyvään keskusteluun osallistuvien keskeisimpien tahojen; asiakkaan, sosiaalipäivystyksen työntekijän sekä sosiaalipäivystyksen järjestämisestä vastaavan tahon näkökulmia. Tavoitteenani on osoittaa sosiaalipäivystyksen järjestämiseen liittyvää problematiikkaa ja analysoida toimiiko sosiaalipäivystys osana sosiaalipalvelujen kokonaisuutta siten kuin laissa edellytetään. Tutkimuksen hyödyn toivon löytyvän